62006CC0240_MT
Opinion of the Advocate-General
Opinion of the Advocate-General
1. B’dan ir-rinviju preliminari, il-Korkein hallinto‑oikeus (Qorti Amministrattiva Suprema tal-Finlandja) titlob lill-Qorti tal-Ġustizzja sabiex tiddeċiedi jekk l-Artikoli 56 KE 12(1)(ċ) tad-Direttiva tal-Kunsill 69/335/KEE, tas-17 ta’ Lulju 1969, li tikkonċerna taxxi indiretti fuq il-ġbir tal-kapital(2), għandhomx jiġu interpretati fis-sens li jipprekludu taxxa Finlandiża fuq it-trasferiment ta’ ishma.
2. Din it-talba saret fil-kuntest ta’ kawża bejn il-kumpannija Fortum Project Finance SA (iktar ’il quddiem “Fortum Project Finance”) stabbilita fil-Lussemburgu, u l-amministrazzjoni tat-taxxa Finlandiża, rigward l-applikazzjoni għal din il-kumpannija ta’ taxxa fuq it-trasferiment ta’ assi minħabba skambju ta’ ishma magħmul mal-kumpannija Fortum Oyj, stabbilita fil-Finlandja.
3. Din il-kawża tippermetti b’mod partikolari lill-Qorti tal-Ġustizzja li tispjega, fl-għarfien tiegħi, għall-ewwel darba, kif l-Artikolu 12(1)(a) tad-Direttiva 69/335 għandu jiġi kkonċiljat ma’ l-Artikolu 12 (1)(ċ), ta’ l-istess Direttiva.
4. Fl-argumenti li ġejjin, se nuri għaliex, fil-fehma tiegħi, l-Artikolu 12(1)(ċ) tad-Direttiva 69/335 għandu jiġi interpretat fis-sens li ma jipprekludix il-ġbir ta’ taxxa, bħalma hija t-taxxa Finlandiża fuq it-trasferiment ta’ proprjetà, meta sigurtajiet jiġu ttrasferiti b’titoli ta’ kontribuzzjoni lill-kumpannija ta’ kapital li tagħti l-ishma tagħha ġodda bħala korrispettiv.
I – Il-kuntest ġuridiku
A – Id-dritt Komunitarju
5. Skond l-Artikolu 56(1) KE:
“Fil-kwadru tad-disposizzjonijiet indikati f’dan il-Kapitolu, kull restrizzjoni fuq il-moviment tal-kapital bejn l-Istati Membri u bejn l-Istati Membri u pajjiżi terzi tkun projbita” .
6. Fl-espożizzjoni tal-motivi tal-proposta ta’ Direttiva tal-Kunsill dwar it-taxxi indiretti fuq il-ġbir tal-kapital, ippreżentata mill-Kummissjoni fl-14 ta’ Diċembru 1964(3), huwa indikat li, “[fost it-taxxi indiretti fuq il-movimenti tal-kapital], wieħed jista’ jagħraf, minn naħa, dawk li jolqtu l-ġbir tal-kapital, u min-naħa l-oħra, dawk li jolqtu t-tranżazzjonijiet fis-sigurtajiet. Dan l-abbozz ta’ direttiva jirrigwarda t-taxxi indiretti fuq il-ġbir tal-kapital, u din il-kategorija ta’ taxxi tinkludi t-taxxa kapitali fuq il-kapital proprju tal-kumpanniji, it-taxxa tal-boll fuq sigurtajiet nazzjonali, it-taxxa tal-boll miġbur waqt id-dħul jew il-ħruġ fuq is-suq nazzjonali ta’ sigurtajiet ta’ oriġini barranija, kif ukoll taxxi oħrajn indiretti li għandhom l-istess karatteristiċi. Dwar it-taxxi indiretti fuq it-tranżazzjonijiet ta’ sigurtajiet, bħalma huma t-taxxi fuq tranżazzjonijiet fil-Borża, huma jkunu s-suġġett ta’ proposta oħra ta’ direttiva. Dan l-abbozz għalhekk ma jaffetwahomx”(4) .
7. Fil-waqt li dan l-aħħar abbozz wassal għall-adozzjoni tad-Direttiva 69/335, il-proposta ta’ direttiva tal-Kunsill dwar it-taxxi indiretti fuq it-tranżazzjonijiet ta’ sigurtajiet, ippreżentata mill-Kummissjoni fit-2 ta’ April 1976(5), u wara l-proposta emendata tad-9 ta’ April 1987(6) ma wasslux għall-adozzjoni ta’ direttiva mill-Kunsill.
8. Kif jirriżulta mill-ewwel premessa tagħha, id- Direttiva 69/335 hija intiża sabiex tippromwovi l-moviment ħieles tal-kapital, meqjus bħala kundizzjoni essenzjali għall-ħolqien ta’ unjoni ekonomika li l-karatteristiċi tagħha huma simili għal dawk ta’ suq intern.
9. Fuq il-bażi ta’ l-osservazzjoni li t-taxxi indiretti fuq il-ġbir tal-kapital_jiġifieri d-dazju li għandu jitħallas fuq il-kontribuzzjoni tal-kapital lil kumpanniji u t-taxxa tal-boll fuq sigurtajiet, jagħtu lok għal diskriminazzjoni, tassazzjoni doppja u differenzi li jfixklu l-moviment ħieles tal-kapital, il-leġiżlatur xtaq jeliminahom permezz ta’ l-armonizzazzjoni(7) .
10. Għal dan il-għan, huwa ddeċieda, minn naħa li jelimina t-taxxa tal-boll fuq is-sigurtajiet(8) . Min-naħa l-oħra, huwa stabbilixxa r-regola li l-applikazzjoni għall-kapital, miġbur fil-kuntest ta’ kumpannija, li d-dazju fuq il-ġbir ta’ kapital fis-suq komuni minn kumpanija [jew ditta] għandu jiġi mitlub darba biss u li l-livell ta’ dan id-dazju għandu jkun l-istess fl-Istati Membri kollha sabiex ma jinterferix mal-moviment tal-kapital(9) . Id-Direttiva 69/335, għalhekk, waslet għal armonizzazzjoni fir-rigward ta’ l-istrutturi u fir-rati ta’ taxxa fuq il-kontribuzzjoni għall-kapital ta’ kumpannija, imsejħa “taxxa kapitali”(10) .
11. Skond l-Artikolu 4(1) ta’ din id-Direttiva, huma suġġetti għat-taxxa kapitali ċertu numru ta’ tranżazzjonijiet, fosthom, fis-subparagrafu (ċ) żieda fil-kapital ta’ kumpannija kapitali bil-kontribuzzjoni ta’ assi ta’ kull tip.
12. Skond l-Artikolu 7(2) ta’ l-imsemmija Direttiva, din it-tranżazzjoni tista’ tiġi suġġetta għar-rata ta’ taxxa kapitali li m’għandhiex taqbeż il-1 %.
13. Safejn iż-żamma ta’ taxxi indiretti oħrajn bl-istess karatteristiċi bħat-taxxa kapitali jew il-ħlas tal-bolla fuq sigurtajiet jistgħu jfixklu l-iskop tal-miżuri previsti f’din id-Direttiva, dawn it-taxxi għandhom jitneħħew (11) .
14. B’dan il-mod, l-Artikolu 10 ta’ din id-Direttiva jipprovdi :
“Barra t-taxxa kapitali, l-Istati Membri m’għandhom jimponu l-ebda ntaxxar, fir-rigward ta’ kumpanniji, ditti, assoċjazzjonijiet jew persuni ġuridiċi li jaħdmu għal profit:
a) fir-rigward ta’ l-operazzjonijiet imsemmija fl-Artikolu 4;
b) fir-rigward ta’ kontribuzjonijiet, self jew il-provvista ta’ servizzi, li jsiru bħala parti mill-operazzjonijiet imsemmija fl-Artikolu 4;
[…]”
15. Barra minn hekk, l-Artikolu 11 ta’ din id-Direttiva jobbliga lill-Istati Membri li m’għandhom jissuġġettaw għall-ebda forma ta’ tassazzjoni numru ta’ tranżazzjonijiet, bħalma huma l-ħolqien, il-ħruġ, l-ammissjoni għall-kwotazzjoni fil-borża, li jagħmlu disponibbli fis-suq jew li jittrattaw fi stocks, ishma jew sigurtajiet oħrajn ta’ l-istess tip.
16. Fl-aħħar nett, l-Artikolu 12(1) tad-Direttiva 69/335 jistabbilixxi lista eżawrjenti ta’ taxxi u ta’ dazji li, b’deroga għad-dispożizzjonijiet ta’ l-Artikolu 10 u 11 ta’ din id-Direttiva, l-Istati Membri jistgħu jimponu, b’mod partikolari:
“a) dazji fuq it-trasferiment ta’ titoli, kemm jekk imposti b’rata uniformi u kemm jekk le;
b) dazji ta’ trasferiment, inklużi taxxi fuq ir-reġistrazzjoni ta’ l-art, fuq it-trasferiment, lil kumpannija, ditta, assoċjazzjoni jew persuna ġuridika li taħdem għal profitt, ta’ negozji jew proprjetà immobbli lokalizzata fit-territorju tagħhom;
ċ) dazji ta’ trasferiment fuq assi ta’ kull tip trasferiti lil kumpannija, ditta, assoċjazzjoni jew persuna ġuridika li topera għal profitt, sa fejn din il-proprjetà hija trasferita għal konsiderazzjoni ta’ xort’oħra minn ismha fil-kumpannija;
[…]”
B – Id-dritt nazzjonali
17. Id-dispożizzjonijiet rilevanti tal-liġi Finlandiża tat-taxxa fuq it-trasferiment ta’ kapital [varainsiirtolaki (931/1996), iktar ’il quddiem il-“liġi dwar it-taxxa fuq trasferiment ta’ assi”] huma kif ġejjin.
18. L-Artikolu 1 ta’ din il-liġi jipprovdi li taxxa fuq it-trasferiment ta’ kapital hija dovuta lill-Istat fuq trasferiment ta’ proprjetà immobbli u sigurtajiet skond ir-regoli previsti mil-imsemmija liġi.
19. Rigward l-iskop ta’ din it-taxxa u l-persuna taxxabbli, l-Artikolu 4(4) tal-liġi rigward it-taxxa fuq it-trasferiment ta’ kapital jipprovdi b’mod partikolari li l-imsemmija taxxa hija dovuta għal trasferiment ta’ proprjetà immobiljari lill-kumpannija en nom collectif, lil kumpannija in akkomandita, lil kumpannija pubblika jew lil persuna ġuridika għal stocks jew ishma jew għal forma oħra ta’ investiment.
20. Skond l-Artikolu 15(1) ta’ l-istess liġi, it-taxxa hija dovuta minn min jittrasferixxi waqt it-trasferiment tad-dritt ta’ proprjetà
fuq sigurtajiet. L-Artikolu 15(1) (3) ta’ l-imsemmija liġi jippreċiża, f’dan ir-rigward, li d-dispożizzjonijiet ta’ l-Artikolu 4(4 u 5) ta’ din l-istess liġi, dwar it-trasferiment u akkwisti oħrajn ta’ proprjetà immobbli japplikaw ukoll għat-trasferiment ta’ sigurtajiet u kontribuzzjonijiet oħrajn ta’ tali sigurtajiet.
21. Il-ġbir tat-taxxa fuq it-trasferiment ta’ ishma jippreżupponi li waħda mill-partijiet għat-trasferiment hija suġġetta għat-taxxa b’mod ġenerali fil-Finlandja skond il-liġi dwar it-taxxa fuq id-dħul [ tuloverolaki
(1535/1992)] tat-30 ta’ Diċembru 1992. Skond l-Artikolu 9(1)(1) ta’ din il-liġi, hija ġeneralment suġġetta għat-taxxa fuq id-dħul miksub fil-Finlandja u barra minnha, kull persuna fiżika jew ġuridika, negozju bi sħab jew proprjetà li tinsab jew li ġiet miftuħa fil-Finlandja matul is-sena taxxabbli kkonċernata.
22. Dwar ir-rata ta’ taxxa u l-fatt li jagħti lok għal tassazzjoni, l-Artikolu 20(1) tal-liġi dwar it-taxxi fuq trasferiment ta’ kapitali, it-taxxa għandha tkun ta’ 1,6 % tal-prezz tax-xiri jew il-valur tal-korrispettiv. Barra minn hekk, skond l-Artikolu 20(2) ta’ din il-liġi, it-taxxa fuq trasferiment jew forma oħra ta’ akkwist li sar kif imfisser fl-Artikolu 4(4) ta’ l-imsemmija liġi huwa kkalkulat fuq il-valur tas-suq ta’ meta sar it-trasferiment.
23. Fl-aħħar nett, għandu jiġi spjegat li t-taxxa kapitali, skond id-Direttiva 69/335 mhijiex dovuta fil-Finlandja.
II – Il-fatti u l-proċedura tal-kwistjoni fil-kawża prinċipali
24. Kif jirriżulta mid-deċiżjoni tar-rinviju, ir-Repubblika tal-Finlandja ddeċidiet li tifred l-impriża tal-produzzjoni ta’ l-enerġija operata mill-grupp Fortum f’żewġ partijiet awtonomi, waħda għax-xiri u r-raffinar taż-żejt, l-oħra għall-produzzjoni ta’ l-elettriku u tal-gass. Il-firda seħħet fl-1 ta’ Mejju 2004 u wasslet għall-ħolqien, minn Fortum Oil and Gas Oy, ta’ żewġ kumpanniji ġodda kkontrollati għall-kollox mill-kumpannija Fortum Oyj, jiġifieri Fortum Oil Oy u Fortum Heat and Gas Oy. L-assi u d-djun li mhumiex marbuta ma’ l-attività taż-żejt ġew ittrasferiti lil Fortum Heat and Gas Oy.
25. It-tranżazzjoni li tat lok għall-kawża prinċipali tikkonsisti fit-trasferiment, permezz ta’ skambju ta’ ishma, ta’ l-assi ta’ din il-kumpannija ta’ l-aħħar lil kumpannija oħra tal-grupp, jiġifieri r-rikorrenti fil-kawża prinċipali, Fortum Project Finance, sabiex issaħħaħ il-kapital tagħha. Bħala korrispettiv tal-kontribuzzjoni magħmula mill-ishma ta’ Fortum Heat and Gas Oy u wara li żiedet l-assi kapitali b’ammont daqs il-valur ta’ l-ishma akkwistati, Fortum Project Finance ħarġet ishma ġodda li hija ttrasferiet lil Fortum Oyj.
26. Il-kapital akkwsitat minn Fortum Project Finance permezz ta’ skambju ta’ ishma huwa suġġett fil-Lussemburgu għal taxxa kapitali ta’ 1 %.
27. Fortum Project Finance talbet lill-Uudenmaan verovirasto (L-Uffiċċju tat-Taxxa ta’ Uusimaa) sabiex tgħidilha jekk hija kellhiex tħallas it-taxxa wkoll fuq it-trasferiment ta’ kapital għall-ishma ta’ Fortum Heat and Gas Oy li hija rċeviet fil-kuntest ta’ l-iskambju ta’ ishma ma’ Fortum Oyj. B’deċiżjoni preliminari tad-29 ta’ Ottubru 2004, l-Uudenmaan verovirasto qies li Fortum Project Finance għandu jħallas din it-taxxa u indika li l-ammont ta’ dan għandu jkun deċiż skond il-valur tas-suq ta’ l-ishma li din il-kumpannija rċeviet bħala kontribuzzjoni.
28. Fortum Project Finance ressqet rikors quddiem il-Helsingin hallinto‑oikeus (Tribunal Amministrattiv ta’ Helsinki) u talbet li tiġi annullata d-deċiżjoni preliminari ta’ l-Uudenmaan verovirasto u li jiġi ddikjarat, b’deċiżjoni preliminari ġdida, li hija ma kellhiex tħallas it-taxxa fuq it-trasferiment ta’ kapital għal ishma rċevuti minn Fortum Heat and Gas Oy fil-kuntest ta’ l-iskambju. Hija sostniet b’mod partikolari fir-rikors tagħha li din it-taxxa tmur kontra l-Artikoli 56 (1) KE u 12(1)(c) tad-Direttiva 69/335.
29. Il-hallinto‑oikeus ċaħad dan ir-rikors. Huwa, fil-fatt, qies li t-taxxa fuq it-trasferiment ta’ kapital ma tmurx kontra dawn id-dispożizzjonijiet, u rrefera b’mod partikolari għas-sentenzi tal-11 ta’ Diċembru 1997, Immobiliare SIF(12), u tas-17 ta’ Diċembru 1998, Co dan(13) .Barra minn hekk, huwa qies li rinviju preliminari għal interpretazzjoni ta’ l-Artikolu 12(1)(c) tad-Direttiva 69/335 ma kienx meħtieġ, fid-dawl b’mod partikolari din il-ġurisprudenza tal-Qorti tal-Ġustizzja.
30. Fortum Project Finance għalhekk ressqet appell quddiem il-Korkein hallinto‑oikeus mis-sentenza tal-hallinto‑oikeus. Hija sostniet, mill-ġdid, li t-taxxa fuq it-trasferiment ta’ kapital li hija imposta fil-Finlandja fuq kumpannija li tiġbor il-kapital, fil-fehma tagħha, tmur kontra d-Direttiva 69/335, peress li l-kumpannija li akkwistat l-ishma tat l-ishma tagħha bħala korrispettiv.
III – Ir-rinviju preliminari
31. Fid-deċiżjoni tagħha ta’ rinviju, il-Korkein hallinto‑oikeus indika li huwa għandu jiddeċiedi jekk it-taxxa fuq it-trasferiment ta’ kapital tistax tapplika, fil-liġi Finlandiża, għall-ishma ta’ Fortum Heat and Gas Oy trasferiti bħala kontribuzzjoni minn Fortum Oyj bħala korrispettiv ta’ ishma ġodda maħruġa minn Fortum Project Finance.
32. Peress li qies li interpretazzjoni tal-liġi Komunitarja hija meħtieġa għas-soluzzjoni tal-kwistjoni fil-kawża prinċipali, il-Korkein hallinto-oikeus iddeċieda li jissospendi l-proċedimenti u li jressaq quddiem il-Qorti tal-Ġustizzja d-domanda preliminari segwenti:
“L-Artikolu 56 KE u l-Artikolu 12(1)(ċ) tad-[Direttiva 69/335] għandhom jiġu interpretati fis-sens li taxxa Finlandiża tinġabar fuq it-trasferiment ta’ kapital ( varainsiirtovero ) meta sigurtajiet jiġu ttrasferiti, kif ġà deskritt fid-domanda preliminari, bħala kontribuzzjoni għal kumpannija ta’ ishma li tagħti l-ishma tagħha bħala korrispettiv?”
33. Il-gvernijiet tal-Finlandja u tar-Renju Unit, kif ukoll il-Kummissjoni ppreżentaw osservazzjonijiet bil-miktub quddiem il-Qorti tal-Ġustizzja. Fortum Project Finance, min-naħa tagħha, esprimiet ruħha waqt is-seduta li nżammet fid-19 ta’ April 2007.
IV – Analiżi
34. Il-qorti tar-rinviju titlob, essenzjalment, lill-Qorti tal-Ġustizzja li tiddeċiedi jekk l-Artikoli 56(1) KE u 12(1)(ċ) tad-Direttiva 69/335 għandhomx jiġu interpretati fis-sens li jipprekludu l-ġbir ta’ taxxa, bħat-taxxa Finlandiża fuq it-trasferiment ta’ proprjetà, meta t-titoli ttrasferiti bħala kontribuzzjoni lill-kumpannija ta’ kapital li tagħti l-ishma ġodda tagħha bħala korrispettiv.
35. Qabel kollox nosserva li l-konsegwenzi sfavorevoli li jista’ jkun hemm mill-applikazzjoni ta’ sistema ta’ tassazzjoni bħal dik in kwistjoni fil-kawża prinċipali fuq il-moviment ta’ kapital jirriżultaw mill-eżerċizzju parallel minn żewġ Stati Membri tal-kompetenza fiskali tagħhom. Minn naħa, b’mod konformi ma’ dak li tippermetti d-Direttiva 69/335, il-Gran Dukat tal-Lussemburgu japplika t-taxxa kapitali għal tranżazzjoni li tikkonsisti, għal kumpannija ta’ kapital li għandha l-uffiċċju rreġistrat tagħha fit-territorju tagħha, fiż-żjieda tal-kapital awtorizzat permezz ta’ kontribuzzjoni ta’ proprjetà ta’ kull xorta. Min-naħa l-oħra, safejn din il-kontribuzzjoni hija magħmula minn ishma ttrasferiti minn kumpannija stabbilita fil-Finlandja, bħala korrispettiv li biha l-kumpannija li tittrasferixxi toħroġ ishma ġodda, din ta’ l-aħħar għandha wkoll tħallas it-taxxa Finlandiża fuq trasferiment ta’ proprjetà.
36. L-eżami tal-konformità ta’ din is-sitwazzjoni ta’ tassazzjoni doppja fir-rigward tad-dritt Komunitarju għandu, fil-fehma tiegħi, isir biss fir-rigward tad-Direttiva 69/335, li armonizzat l-istruttura u r-rati ta’ taxxa indiretti fuq il-ġbir tal-kapital.
37. Għandu għalhekk jiġi eżaminat jekk l-imsemmija Direttiva, u b’mod partikolari l-Artikolu 12(1)(ċ) tagħha, għandhiex tiġi interpretata fis-sens li tipprekludi l-applikazzjoni tat-taxxa Finlandiża fuq it-trasferiment ta’ kapital f’sitwazzjoni bħal dik fil-kawża prinċipali li fiha sigurtajiet ġew ittrasferiti bħala kontribuzzjoni lil kumpannija li tagħti l-ishma ġodda tagħha bħala korrispettiv.
38. Il-Gvern tar-Renju Unit iqis li t-tranżazzjoni in kwistjoni fil-kawża prinċipali ma tidħolx fil-kamp ta’ applikazzjoni tad-Direttiva 69/335. Huwa josserva, f’dan ir-rigward, li t-tranżazzjoni ma tistax tiġi kkunsidrata bħala ġbir ta’ kapital fis-sens ta’ l-Artikolu 4(1) ta’ din id-Direttiva fil-każ biss li l-potenzjal ekonomiku tal-kumpanniji interessati mit-tranżazzjoni jinsab imsaħħaħ. Fil-fehma tiegħu, dan mhuwiex il-każ f’din il-kawża inkwantu l-kapital tal-grupp Fortum, ikkunsidrat kollu kemm hu, ma nbidilx mill-fatt tat-trażmissjoni lil Fortum Project Finance, mill-kumpannija prinċipali, tas-sehem tagħha f’Fortum Heat and Gas Oy.
39. Fil-fehma tiegħi, bil-kontra, tranżazzjoni bħal dik in kwistjoni fil-kawża prinċipali taqa’ taħt il-kamp ta’ applikazzjoni tad-Direttiva 69/335. Għandu fil-fatt jiġi mfakkar li, skond l-Artikolu 4(1)(ċ) ta’ din id-Direttiva, hija suġġetta għat-taxxa kapitali armonizzata t-tranżazzjoni ta’ żjieda tal-kapital ta’ kumpannija ta’ kapital permezz tal-kontribuzzjoni ta’ proprjetà ta’ kull xorta. Issa, din il-kawża tikkorrispondi għal dan il-każ ipotetiku, peress li t-tranżazzjoni in kwistjoni tikkonċerna ż-żjieda tal-kapital ta’ Fortum Heat and Gas Oy.
40. Barra minn hekk, il-Qorti tal-Ġustizzja ddeċidiet li “ż-’żjieda fil-kapital ta’ kumpannija’ skond l-Artikolu 4(1)(ċ) tad-Direttiva 69/335 timplika żjieda formali fil-kapital ta’ kumpannija kemm permezz tal-ħruġ ta’ ishma ġodda, kemm permezz ta’ żjieda fil-valur nominali ta’ l-ishma li diġà jeżistu”(14) . Issa, jirriżulta mill-inkartament li, bħala korrispettiv tal-kontribuzzjoni li hija rċeviet, Fortum Project Finance ħarġet ishma ġodda li hija ttrasferiet lil Fortum Oyj.
41. B’mod konformi ma’ l-Artikolu 4(1)(ċ) tad-Direttiva 69/335, it-tranżazzjoni in kwistjoni fil-kawża prinċipali hija suġġetta għat-taxxa kapitali fil-Lussemburgu.
42. B’applikazzjoni ta’ l-Artikolu 10(a) u (b) ta’ din id-Direttiva, ebda taxxa oħra, tkun xi tkun, ma tista’ tiġi imposta minn Stat Membru fuq din it-tranżazzjoni. Fid-dawl ta’ l-aħħar premessa ta’ l-imsemmija Direttiva, dan l-Artikolu jistabbilixxi, fil-fatt, il-prinċipju tal-projbizzjoni ta’ taxxi indiretti li għandhom l-istess karatteristiċi bħat-taxxa kapitali(15) .
43. Skond id-dispożizzjonijiet ta’ l-Artikolu 12(1) tad-Direttiva 69/335, il-prinċipju tal-karattru esklużiv tat-taxxa kapitali għandu madankollu diversi derogi, fis-sens li dan l-Artikolu jawtorizza espliċitament lill-Istati Membri ċertu numru ta’ taxxi u ta’ dazji. Barra minn hekk, il-Qorti tal-Ġustizzja, diversi drabi, indikat b’mod ċar li “l-Artikolu 12(1) ta’ [din] id-Direttiva jistabbilixxi l-lista eżawrjenti tat-taxxi u dazji għajr it-taxxa kapitali li, b’deroga mill-Artikoli 10 u 11 ta’ [l-imsemmija]Direttiva, jistgħu jolqtu l-kumpanniji ta’ kapital, fil-każ ta’ l-operazzjonijiet imsemmija f’dawn id-dispożizzjonijiet ta’ l-aħħar”(16) .
44. Għaldaqstant għandu jiġi stabbilit jekk il-liġi dwar it-taxxa fuq it-trasferiment ta’ kapital, li tipprovdi għall-ġbir ta’ din it-taxxa meta sigurtajiet jiġu ttrasferiti bħala kontribuzzjoni lil kumpannija li tagħti l-ishma ġodda tagħha bħala korrispettiv, hijiex, taħt dan l-aspett, konformi ma’ l-Artikolu 12(1) tad-Direttiva 69/335.
45. Il-gvernijiet tal-Finlandja u tar-Renju Unit iqisu, f’dan ir-rigward, li l-Artikolu 12(1)(a) ta’ din id-Direttiva jawtorizza lill-Istati Membri li jiġbru taxxa fuq it-trasferiment ta’ sigurtajiet, magħmula bħala kontribuzzjoni għal kumpannija ta’ kapitali li tagħti l-ishma ġodda tagħha bħala korrispettiv, u l-Artikolu 12(1)(c) ma jipprekludix dan.
46. Skond dawn iż-żewġ gvernijiet, huwa biss l-Artikolu 12(1)(a) tad-Direttiva 69/335 li japplika ghall-intaxxar fuq trasferimenti ta’ sigurtajiet. In sostenn ta’ dan, dawn iż-żewġ gvernijiet jirreferu għas-sentenzi ċċitatati iktar ’il fuq Immobiliare SIF u Codan. Safejn iċ-ċirkustanzi li wasslu ghal dawn is-sentenzi kienu jirrigwardaw kontribuzzjonijiet ikkumpensati b’ishma u safejn il-Qorti tal-Ġustizzja ma kintix, minkejja dan il-fatt, għamlet interpretazzjoni ta’ l-Artikolu 12(1)(c) ta’ din id-Direttiva, l-imsemmija sentenzi juru li din id-dispożizzjoni mhijiex rilevanti fil-każ ipotetiku li jidher fil-kawża prinċipali, jiġifieri sitwazzjoni li fiha l-korrispettiv ta’ kontribuzzjoni in natura tikkonsisti fil-ħruġ ta’ ishma ġodda mill-kumpannija li rċeviet il-kontribuzzjoni. Barra minn hekk, l-Artikolu 12(1)(c) ta’ din id-Direttiva għandu jinftiehem bħala applikabbli għal kategoriji residwi ta’ assi li mhumiex koperti bl-Artikolu 12(1)(a) jew (b) tad-Direttiva 69/335.
47. Bil-kontra tat-teżi sostnuta mill-gvernijiet Finlandiż u tar-Renju Unit, il-Kummissjoni adottat metodu li bih l-Artikolu 12(1)(a) ta’ din id-Direttiva jikkostitwixxi r-regola ġenerali fis-suġġett ta’ taxxa li hemm fuq trasferiment ta’ titoli, sakemm l-Artikolu 12(1)(c) ta’ l-imsemmija Direttiva tistabbilixxi regola iktar dettaljata dwar it-trasferiment ta’ titoli u ta’ assi oħrajn magħmula minn kumpannija bħala kontribuzzjoni. Din id-dispożizzjoni ta’ l-aħħar għandha għalhekk tipprevali f’ċirkustanzi analogi għal dawk f’din il-kawża. Interpretazzjoni differenti, skond il-Kummissjoni, trendi l-Artikoli 12(1)(c) tad-Direttiva 69/335 irrilevanti fir-rigward ta’ trasferiment lil kumpannija tad-dritt ta’ proprjetà fuq sigurtajiet meta din id-dispożizzjoni tirreferi għat-trasferiment ta’ “proprjetà oħra”
48. L-eżami ta’ dawn id-dispożizzjonijiet flimkien ma’ l-Artikolu 10 ta’ din id-Direttiva jikkonferma din l-analiżi. Fil-fatt il-Kummissjoni tqis li l-projbizzjoni li tinsab fl-Artikolu 10(a) u (b) tad-Direttiva 69/335 mhijiex intiża biss li twaqqaf il-ġbir ta’ taxxi oħrajn ta’ l-istess natura bħat-taxxa kapitali, iżda wkoll, b’mod iktar ġenerali, li tipprojbixxi li kontribuzzjonijiet ta’ kapitali jiġu ntaxxati iktar minn darba. Meta adotta din id-Direttiva, il-leġiżlatur Komunitarju xtaq ineħħi t-taxxi li għandhom l-istess effet bħat-taxxa kapitali, jiġifieri dawk li joħolqu piż finanzjarju fuq il-kontribuzzjoni ta’ kapital ta’ kumpannija. Barra minn hekk, il-fatt li l-Artikolu 12(1)(ċ) ta’ l-imsemmija Direttiva jinkludi projbizzjoni ta’ taxxa dwar kontribuzzjonijiet magħmula mill-azzjonarji bħala korrispettiv ta’ ishma tal-kumpannija li ċċedi jikkonferma li l-għan ta’ din id-dispożizzjoni huwa li tipprekludi kull taxxa oħra barra t-taxxa kapitali. L-għan ta’ din id-dispożizzjoni huwa għalhekk li l-kontribuzzjoni ta’ assi minn azzjonarju lil kumpannija ma tistax tiġi kkunsidrata bħaal trasferiment reali, jiġifieri trasferiment lil terz, iżda pjuttost bħala allokazzjoni mill-ġdid tal-kontroll eżerċitat fuq wieħed mill-assi tal-kunpannija.
49. Fl-aħħar nett il-Kummissjoni tqis li jekk l-Artikolu 12(1) tad-Direttiva 69/335 għandu jiġi kkunsidrat bħala deroga ġenwina għall-Artikolu 10 ta’ din l-istess Direttiva, huwa għandu jiġi interpretat b’mod strett. F’każ ta’ dubju, il-projbizzjoni ta’ kwalunkwe taxxa addizzjonali għandha tipprevali. Kuntrarjament għal dak li sostnew il-gvernijiet Finlandiż u tar-Renju Unit, is-sentenzi ċċitatati iktar ’il fuq Immobiliare SIF u Codan mhumiex tali li jikkontestaw l-analiżi tal-Kummissjoni, inkwantu l-Qorti tal-Ġustizzja ma kinitx mistiedna, f’dawn il-kawżi, li titratta r-relazzjoni bejn id-diversi punti ta’ l-Artikolu 12(1) ta’ l-imsemmija Direttiva.
50. Fortum Project Finance indikat waqt is-seduta li hija taqbel mar-rimarki magħmula mill-Kummissjoni fin-nota ta’ osservazzjonijiet tagħha.
51. Jirriżulta mill-kunsiderazzjonijiet kollha li saru iktar ’il fuq li l-problema essenzjali fil-kuntest ta’ dan ir-rinviju preliminari huwa li li jiġi stabbilit jekk l-Artikolu 12(1)(a) tad-Direttiva 69/335 jawtorizzax lill-Istati Membri li jintaxxaw it-trasferiment ta’ sigurtajiet, fosthom fil-każ fejn kumpannija li għandha li tirċievi dawn is-sigurtajiet tagħti l-ishma tagħha bħala korrispettiv, mingħajr ma jkun hemm ksur ta’ l-Artikolu 12(1)(c) ta’ din id-Direttiva. Għaldaqstant għandha tiġi eżaminata r-relazzjoni li hemm bejn il-punti (a) u (c) ta’ dan l-Artikolu. L-analiżi tiegħi, sabiex tkun sħiħa, għandha wkoll tikkunsidra l-punt (b) ta’ l-imsemmi Artikolu.
52. Qabel kollox għandu jiġi ppreċiżat li, fid-dritt tal-kumpanniji, tranżazzjoni bħal dik fil-kawża prinċipali tikkostitwixxi kontribuzzjoni in natura. Il-kontribuzzjoni in natura tikkonsisti, fil-fatt, f’kull assi mogħti lil kumpannija, minbarra somma ta’ flus, li jista’ jiġi evalwat fi flus u li jista’ jiġi ttrasferit. Jistgħu jkunu proprjetà immobbli jew mobbli, assi tanġibbli jew intanġibbli.
53. Din il-kontribuzzjoni tista’ tiġi kkumpensata b’diversi modi. Jekk il-kontribuzzjoni hija kkumpenstata biss bil-ħruġ ta’ interessi ta’ l-azzjonisti (stocks jew ishma), din hija kontribuzzjoni li tista’ tiġi kkwalifikata bħala “pura u sempliċi”. Bil-kontra, jekk il-kontribuzzjoni hija kkumpensata b’benefiċċji oħrajn, li huma protetti mir-riskji tal-kumpannija, il-kontribuzzjoni hija msejħa “taħt titolu oneruż” (“à titre onéreux”). F’dan l-aħħar każ, il-benefiċċji mogħtija bħala kumpens jistgħu jikkonsistu, per eżempju fit-teħid ta’ responsabbiltà mill-kumpannija għal djun miftehma mill-kontributur jew fil-ħlas fi flus mill-kumpannija lil din ta’ l-aħħar. Fl-aħħar nett, il-kontribuzzjoni hija “mħallta” meta, bħala kumpens ta’ din il-kontribuzzjoni, il-membru kontributur li jagħmilha ma jirċevix biss interessi ta’ azzjonisti iżda wkoll sigurtajiet oħrajn li mhumiex suġġetti għar-riskji tal-kumpannija.
54. Fid-dawl ta’ dawn id-definizzjonijiet, it-tranżazzjoni in kwistjoni fil-kawża prinċipali tikkorrispondi għall-mod klassiku ta’ kumpens ta’ kontribuzzjoni bil-ħruġ ta’ interessi ta’ azzjonisti, jiġifieri kontribuzzjoni pura u semplici.
55. Jekk aħna neżaminaw issa l-ifformular ta’ l-Artikolu 12(1)(a), (b), u (c), tad-Direttiva 69/335, dan jesprimi d-distinzjoni li ġejja. Filwaqt li l-punti (a) u (b) jirrigwardaw kategoriji speċifiċi ta’ assi, jiġifieri minn naħa s-sigurtajiet u, min-naħa l-oħra l-proprjetà immobbli u l-fondi tal-kummerċ, il-punt (c) huwa distint mill-ġeneralità ta’ assi li għalihom japplika (l-“assi ta’ kull tip”) u mill-fatt li jissuġġetta għal kundizzjoni l-awtorizzazzjoni tad-drittijiet ta’ tibdil fuq l-assi li huma oġġett ta’ kontribuzzjoni. Fil-fatt, it-trasferiment ta’ dawn l-assi għandu jsir “għal konsiderazzjoni ta’ xort’oħra minn ismha fil-kumpannija”.
56. It-teżi tal-Kummissjoni, sostnuta wkoll minn Fortum Project Finance, tikkonsisti fl-għoti ta’ prijorità lill-Artikolu 12(1)(ċ) tad- Direttiva 69/335, peress li huwa mod ta’ kumpens permezz ta’ ishma li huwa applikat fil-kuntest ta’ tranżazzjoni ta’ ġbir ta’ kapital. Bil-kontra, il-gvernijiet tal-Finlandja u tar-Renju Unit jenfasizzaw il-fatt li l-Artikolu 12(1)(a) u (b) ta’ din id-Direttiva jirrigwarda assi partikolari u għandu għalhekk jipprevali meta tranżazzjoni ta’ kontribuzzjoni tikkonċerna dawn l-assi.
57. Il-pożizzjoni sostnuta mill-Kummissjoni għandha l-vantaġġ li tissodisfa wieħed mill-għanjiet prinċipali ta’ l-imsemmija direttiva, jiġifieri li tneħħi t-taxxi indiretti minbarra t-taxxa kapitali u għalhekk li tippromwovi l-moviment ħieles ta’ dawn ta’ l-aħħar. F’dan id-dawl, kull tranżazzjoni li tista’ tiġi deskritta bħala kontribuzzjoni pura u sempliċi ma tistax tiġi suġġetta għal ebda taxxa oħra ħlief it-taxxa kapitali armonizzata.
58. B’dan il-mod, meta l-punti (a) u (b) ta’ l-Artikolu 12, (1) tad-Direttiva 69/335 jinqraw fid-dawl tal-punt (ċ) ta’ dan, il-Kummissjoni tillimita b’mod sinjifikattiv il-portata tagħhom, bil-konsegwenza li dawn l-ewwl żewġ punti ma jawtorizzawx it-taxxi fuq it-trasferiment ta’ proprjetà tas-sigurtajiet, ta’ proprjetà immobbli u ta’ fondi ta’ kummerċ ħlief fil-kuntest ta’ tranżazzjonijiet ta’ kontribuzzjoni magħmula b’mod oneruż, jiġifieri ta’ tranżazzjonijiet li huma simili għal bejgħ ordinarju.
59. Minkejja l-interess li din it-teżi toffri fir-rigward ta’ l-għanjiet tad-Direttiva 69/335, ma nemminx madankollu li l-leġiżlatur Komunitarju ried jirrestrinġi għal dan il-punt il-portata tad-derogi ta’ natura esklużiva tat-taxxa kapitali li huwa aċċetta espliċitament, u dan għar-raġunijiet li ġejjin.
60. Fl-ewwel lok, nosserva li s-subparagrafi (a) u (b) ta’ l-Artikolu 12(1) ta’ din id-Direttiva la jsemmu la direttament u lanqas b’referenza fil-punt (ċ) ta’ l-imsemmi Artikolu l-kundizzjoni li t-trasferiment ta’ l-assi jiġi kkumpensat b’mod ieħor ħlief b’ishma.
61. Fit-tieni lok, għandu jiġi enfasizzat li jekk il-punti (a) u (b) kellhom jiġu sistematikament moqrija fid-dawl tal-punt (ċ), dan ma jkollux biss il-konsegwenza li jżid mal-kontenut ta’ l-ewwel żewġ subparagrafi kundizzjoni li mhijiex espliċitament inkluża mil-leġiżlatur Komunitarju, iżda fuq kollox li jneħħi kull effett utli tagħhom.
62. Fil-fatt, jekk wieħed jaċċetta li l-Artikolu 12(1)(ċ) tad-Direttiva 69/335 jipprevali fil-kuntest ta’ tranżazzjoni ta’ kontribuzzjoni pura u sempliċi, u li l-punti (a) u (b) jinkludu neċessarjament, b’mod impliċitu, il-kundizzjoni dwar kumpens b’mod differenti milli b’ishma, ma jkun hemm ebda loġika mil-lat tat-teknika leġiżlattiva u lanqas ebda interess mll-lat ġuridiku li jinżammu żewġ dispożizzjonijiet rispettivament stabbiliti għas-sigurtajiet kif ukoll għal proprjetà immobbli u fondi ta’ kummerċ.
63. L-Artikolu 12(1)(ċ) tad-Direttiva 69/335, inkwantu jirrigwarda “assi ta’ kull tip”, jassorbi għalhekk għal kollox il-kontenut tal-punti (a) u (b) ta’ dan l-istess Artikolu, b’tali mod li l-eżistenza ta’ dawn iż-żewġ punti ma jkollha l-ebda sens jew utilità.
64. Fi kliem ieħor, jekk jiġi aċċettat il-metodu sosnut mill-Kummissjoni, ikun biżżejjed li l-leġiżlatur Komunitarju jsemmi fl-Artikolu 12(1) ta’ din id-Direttiva biss il-punt (ċ), peress li dan jinkludi t-taxxi ta’ trasferiment applikabbli fil-każ ta’ trasferiment ta’ sigurtajiet jew trasferiment ta’ proprjetà immobili jew ta’ fondi tal-kummerċ, u jawtorizza dawn it-taxxi biss fil-każ ta’ kontribuzzjoni b’mod oneruż.
65. Madankollu, din ma kinitx l-għażla magħmula mil-leġiżlatur Komunitarju, li ried jiddistingwi fi tliet subparagrafi differenti t-taxxi ta’ trasferiment li jaqgħu taħt id-deroga mill-prinċipju tan-natura esklużiva ta’ taxxa kapitali. Għalhekk ma nistax naċċetta interpretazzjoni li, għalkemm tissodisfa l-għanjiet tad-Direttiva 69/335, ikollha l-konsegwenza li tbiddel kemm l-ifformular kif ukoll l-istruttura ta’ l-Artikolu 12(1) ta’ din id-Direttiva u li tneħħi l-effett utli tas-subparagrafi (a) u (b) ta’ dan l-istess Artikou. Dan il-metodu jmur kontra ġurisprudenza konstanti tal-Qorti tal-Ġustizzja li tgħid li, “meta dispożizzjoni ta’ dritt Komunitarju tista’ tingħata diversi interpretazzjonijiet, għandha tingħata prijorità lil dik li min-natura tagħha tħares l-effett utli”(17) .
66. Fil-fehma tiegħi, l-unika interpretazzjoni kompatibbli maż-żamma ta’ l-effett utli ta’ dawn iż-żewġ punti hija għaldaqstant dik li tikkonsisti fil-kunsiderazzjoni tagħhom bħala dispożizzjonijiet speċjali, fis-sens li huma dispożizzjonijiet li japplikaw għal kategoriji partikolari ta’ assi, meta mqabbla ma’ dak li jipprovdi l-Artikolu 12(1)(ċ) tad-Direttiva 69/335. Skond din l-interpetazzjoni, l-“assi ta’ kull tip” li huma msemmija f’din id-dispożizzjoni ta’ l-aħħar jistgħu jinftiehmu biss fis-sens li jfissru assi ta’ xort’oħra minn dawn li huma oġġett ta’ l-Artikolu 12(1)(b) u (ċ) ta’ din id-Direttiva.
67. Nosserva, fit-tielet lok, li l-interpretazzjoni li jien nissuġġerixxi li l-Qorti tal-Ġustizzja għandha taqbel mas-sentenzi ċċitati iktar ’il fuq Immobiliare SIF u Codan. Għandu jiġi mfakkar fil-qosor dak li l-Qorti tal-Ġustizzja ddeċidiet f’dawn iż-żewġ sentenzi.
68. Fis-sentenza tagħha Codan, iċċitata iktar ’il fuq, il-Qorti tal-Ġustizzja ddeċidiet li l-Artikolu 12(1)(a) tad-Direttiva 69/335 għandu jiġi interpretat fis-sens li jippermetti lil Stat Membru li jimponi taxxa f’każ ta’ trasferiment ta’ ishma, indipendentement mill-fatt jekk, minn naħa, il-kumpannija li ħarġet dawn l-ishma hijiex irreġistrata f’Borża u jekk, min-naħa l-oħra, it-trasferiment ta’ ishma sarx fil-Borża jew direttament minn min ċedihom lil min akkwisthom(18) .
69. Huwa interessanti li jiġi indikat li l-Qorti tal-Ġustizzja waslet għal din l-interpretazzjoni ta’ l-Artikolu 12(1)(a) ta’ din id-Direttiva minn kuntest fattwali li jixbah dak ta’ din il-kawża. Fil-fatt, il-kumpannija Aktieselskabet Forsikringsselskabet Codan (iktar ’il quddiem il-“Codan”) kienet ikkonkludiet ma’ tliet kumpanniji Brittaniċi, li kellhom il-kapital ta’ ishma kollu tal-kumpannija Danza Fjerde Sø A/S (iktar ’il quddiem “Fjerde Sø”), kuntratt dwar l-akkwist tal-kapital kollu ta’ din ta’ l-aħar. Peress li l-ishma ta’ Fjerde Sø ġew ittrasferiti mill-kumpannija Brittaniċi lil Codan, din ta’ l-aħħar kienet żiedet il-kapital ta’ ishma tagħha għal ammont li l-valur tiegħu jikkorrispondi għal dak ta’ l-ishma akkwistati. L-ishma kollha li rriżultaw minn din iż-żjieda wara ġew ittrasferiti lill-kumpanniji Brittaniċi bħala ħlas tal-kapital ta’ Fjerde Sø.
70. B’applikazzjoni tal-liġi Daniża, Codan kellha tħallas taxxa kapitali ta’ 1 % minħabba żjieda ta’ kapital li hija effettwat. Barra minn hekk, l-amministrazzjoni tat-taxxa Finlandiża kienet ukoll talbet il-ħlas ta’ taxxa ta’ 1 % fuq it-trasferiment ta’ ishma. It-tranżazzjoni ta’ kontribuzzjoni pura u sempliċi in kwistjoni f’din il-kawża kienet għalhekk suġġetta għal tassazzjoni doppja. Meta interpretat l-Artikolu 12(1)(a) tad-Direttiva 69/335, il-Qorti tal-Ġustizzja madankollu jidher li aċċettat li, f’sitwazzjoni bħal din u b’deroga għall-Artikoli 10 u 11 ta’ din id-Direttiva(19), it-taxxa Daniża fuq it-trasferiment ta’ ishma kienet konformi ma’ dak li tawtorizza d-Direttiva.
71. Barra minn hekk, fis-sentenza tagħha Immobiliare SIF, iċċitata iktar ’il fuq, il-Qorti tal-Ġustizzja b’mod partikolari ddeċidiet li l-Artikolu 12 tad-Direttiva 69/335 għandu jiġi interpretat fis-sens li jawtorizza li Stat Membru, b’deroga għall-projbizzjoni msemmija fl-Artikolu 10 ta’ din id-Direttiva, jimponi, meta jkun hemm żjieda fil-kapital ta’ kumpannija magħmula bil-kontribuzzjoni ta’ proprjetà immobbli, taxxi bħal taxxa ta’ reġistrazzjoni, taxxa ta’ reġistrazzjoni ta’ dejn u taxxa tar-Reġistru ta’ l-Artijiet, bil-kundizzjoni li dawn it-taxxi ma jkunux ogħla minn dawk applikabbli għal tranżazzjonijiet simili fl-Istat Membru li jimponi t-taxxa.
72. Fost l-elementi ta’ fatt li taw lok għal din il-kawża, nosserva li l-membri tas-Società Immobiliare SIF SpA kienu żiedu l-kapital ta’ din ta’ l-aħħar permezz ta’ kontribuzzjoni ta’ proprjetà immobbli li ġiet ikkumpensata bil-ħruġ ta’ ishma ġodda. Għaldaqstant din ukoll hija kontribuzzjoni pura u sempliċi.
73. Sabiex tingħata risposta utli lill-qorti tar-rinviju, il-Qorti tal-Ġustizzja ddeċidiet li teżamina l-Artikolu 12 tad-Direttiva 69/335, għalkemm dan ma jissemmiex fid-domandi preliminari magħmula. B’mod iktar preċiż, il-Qorti tal-Ġustizzja kkunsidrat li d-dispożizzjoni rilevanti kienet, f’dan il-każ, l-Artikolu 12(1)(b) ta’ din id-Direttiva. Hija ppreċiżat, f’dan ir-rigward, li din id-dispożizzjoni “tippermetti, b’mod ġenerali, lill-Istati Membri li jimponu, minbarra t-taxxa kapitali, iżda għal kontribuzzjoni lil kumpannija ta’ kapital, taxxi fejn il-fatt li jagħti lok għalihom huwa oġġettivament marbut ma’ trasferiment ta’ proprjetà immobbli jew fondi tal-kummerċ.”(20) .
74. Madankollu, il-Qorti tal-Ġustizzja fl-ebda mument ma qieset li jeħtieġ li l-Artikolu 12(1)(c) tad-Direttiva 69/335 jiġi interpretat; dan isaħħaħ l-idea li din id-dispożizzjoni m’għandhiex tipprevali la fuq is-subparagrafu (a) u lanqas fuq is-subparagrafu (b) ta’ dan l-Artikolu għas-sempliċi raġuni li trasferiment ta’ assi huwa kkumpensat minn ishma.
75. Jirriżulta għalhekk minn dawn iż-żewġ sentenzi li s-subparagrafi (a) u (b) ta’ l-imsemmi Artikolu jżommu l-effett utli tagħhom meta jirrigwardaw, rispettivament, trasferiment ta’ sigurtajiet jew trasferiment ta’ proprjetà immobbli jew fondi ta’ kummerċ. Interpretazzjoni li tgħid li s-subparagrafu (ċ) ta’ dan l-istess Artikolu għandu jkun applikabbli meta t-tranżazzjoni in kwistjoni tikkostitwixxi kontribuzzjoni pura u sempliċi twassal għal kontestazzjoni ta’ dawn iż-żewġ sentenzi, u dan mhuwiex mixtieq.
76. Fir-raba’ lok, aħna nenfasizzaw li jekk il-leġiżlatur Komunitarju xtaq realment li s-subparagrafu (c) ta’ l-Artikolu 12(1) tad- Direttiva 69/335 jipprevali f’każ ta’ kontribuzzjoni pura u sempliċi, huwa seta’ jirreaġixxi għall-interpretazzjoni magħmula mill-Qorti tal-Ġustizzja fis-sentenzi ċċitati iktar ’il fuq Immobiliare SIF u Codan billi ssir reviżjoni ta’ dan l-Artikolu.
77. Nosserva, f’dan ir-rigward, li ma saritx din ir-reviżjoni u barra minn hekk lanqas ma hija kkunsidrata fl-ifformular tal-proposta ta Direttiva ta’ l-2006. Din il-proposta għalkemm saret wara s-sentenzi ċċitati iktar ’il fuq Immobiliare SIF u Codan, tirrepeti, fil-fatt, purament u sempliċiment fl-Artikolu ġdid tagħha 6, eċċezzjoni b’xi tibdil ħafif ta’ kliem, l-ordni u l-ifformular tad-diversi subparagrafi ta’ l-Artikolu 12(1) tad-Direttiva 69/335.
78. Fil-ħames lok, jekk jista’ jiddispjaċini li l-interpretazzjoni li jien nissuġġerixxi lill-Qorti tal-Ġustizzja twassal għal riżultat li jmur kontra l-għan ta’ tneħħija tat-taxxi indiretti fuq il-ġbir tal-kapital minbarra t-taxxa kapitali, għandu jiġi kkonstatat li, f’ċerti każijiet, hemm il-possibbiltà li jiġu akkumulati żewġ taxxi indiretti fil-kuntest ta’ operazzjoni ta’ ġbir ta’ kapital li jirriżulta wkoll mill-eżistanza ta’ derogi aċċettati espliċitament mil-leġiżlatur Komunitarju fl-Artikolu 12(1) tad-Direttiva 69/335.
79. Rigward b’mod partikolari t-taxxi fuq trasferiment ta’ sigurtajiet, nosserva li l-idea ta’ koeżistenza bejniethom u bejn it-taxxa kapitali tirriżulta b’mod espliċitu mill-proposta ta’ direttiva ta’ l-1976(21) .
80. Fil-fatt, l-Artikolu 10(1) ta’ din il-proposta kien jesprimi l-prinċipju li jgħid li t-tranżazzjonijiet fuq sigurtajiet ma kellhom ikunu suġġetti għal ebda taxxa meta l-bażi taxxabbli hija kkostitwita mill-valur tat-titolu li huwa suġġett tat-tranżazzjoni, barra mid-taxxa armonizzata prevista minn din it-tranżazzjoni. L-Artikolu 10(2)(a) ta’ din ta’ l-aħħar kien jipprovdi madankollu li, b’deroga għall-paragrafu 1, l-Istati Membri jistgħu jimponu t-taxxa kapitali kif iddefinita mid-Direttiva 69/335.
81. Jekk l-Artikolu 12(10(a) tad-Direttiva 69/335 jiġi kkunsidrat flimkien ma’ dak li kienet tipprovdi l-proposta ta’ Direttiva ta’ l-1976, għandu jiġi ammess li l-imsemmija dispożizzjoni tirrifletti din l-idea ta’ koeżistenza. Hija għandha l-funzjoni li tirrikonoxxi lill-Istati Membri l-possibbiltà li japplikaw, addizzjonalment mat-taxxa kapitali, taxxi fuq trasferiment ta’ sigurtajiet, li għadhom mhumiex armonizzati mil-leġiżlatur Komunitarju. L-ispjegazzjoni tal-motivi tal-proposta għal direttiva ta’ l-1964 issaħħaħ din l-idea safejn huwa indikat li din il-proposta hija mingħajr effett fir-rigward ta’ taxxi indiretti li jolqtu tranżazzjonijiet fuq sigurtajiet(22) .
82. Fl-aħar nett, għandu jiġi osservat li għalkemm huwa minnu li l-Qorti tal-Ġustizzja diġà indikat li, bħal kull eċċezzjoni, id-deroga li tinsab fl-Artikolu 12(1)(a) tad-Direttiva 69/335 hija ta’ interpretazzjoni stretta(23), dan madankollu m’għandux iwassal, fil-fehma tiegħi, sabiex ineħħi kull effet utli ta’ din id-dispożizzjoni.
V – Konklużjoni
83. Fid-dawl ta’ dak kollu li ntqal iktar ’il fuq, jiena nipproponi li l-Qorti tal-Ġustizzja għandha twieġeb id-domandi preliminari magħmula mill-Korkein hallinto‑oikeus bil-mod li ġej:
“L-Artikolu 12(1)(ċ) tad-Direttiva tal-Kunsill 69/335/KEE, tas-17 ta’ Lulju 1969, li tikkonċerna taxxi indiretti fuq il-ġbir tal-kapital, kif emendata Direttiva tal-Kunsill 85/303/CEE, ta’ l-10 ta’ Ġunju 1985, għandu jiġi interpretat fis-sens li ma jipprekudix l-impożizzjoni ta’ taxxa, bħalma hija t-taxxa Finlandiża fuq it-trasferiment ta’ kapital, meta sigurtajiet jiġu ttrasferiti bħala kontribuzzjoni lil kumpannija ta’ kapital li tagħti l-ishma ġodda tagħha bħal korrispettiv, peress li din it-taxxa hija awtorizzata bis-saħħa ta’ l-Artikolu 12(1)(a) ta’ din id-Direttiva.”
(1) .
(2)  –	ĠU L 249, p. 25. Direttiva kif emendata bid-Direttiva tal-Kunsill 85/303/KEE, ta’ l-10 ta’ Ġunju 1985 (ĠU L 156, p. 23, iktar ’il quddiem id-“Direttiva 69/335”). Aħna nosservaw li l-Kummissjoni tal-Komunitajiet Ewropej ippreżentat fl-4 ta’ Diċembru 2006 proposta ta’ Direttiva tal-Kunsill dwar taxxi indiretti fuq il-ġbir tal-kapital [COM(2006) 760 finali, iktar ’il quddiem il-“proposta ta’ Direttiva ta’ l- 2006”]. Skond il-motivi ta’ din il-proposta, dan jikkostitwixxi fformular mill-ġdid tad-Direttiva 69/335. Hija għandha l-għan li “tissemplifika test leġiżlattiv Komunitarju kumplikat ħafna, li tneħħi gradwalment id-dazju kapitali, li huwa rikonoxxut bħala xkiel sinjifikanti għat-tkabbir ta’ l-impriżi ta’ l-Unjoni Ewropea, u li ssaħħaħ il-projbizzjoni dwar il-ħolqien jew il-ġbir ta’ taxxi oħrajn analogi”.
(3)  –	COM(64) 526 finali, iktar ’il quddiem il-“proposta ta’ direttiva ta’ l-1964”.
(4)  –	Idem, p. 2.
(5)  –	ĠU C 133, p. 1, iktar ’il quddiem il-“proposta ta’ Direttiva ta’ l-1976”. Din il-proposta ta’ direttiva kellha l-għan li tarmonizza t-taxxi indiretti fuq it-tranżazzjonijiet ta’ sigurtajiet. Skond l-Artikolu 2(1) ta din, “għall-applikazzjoni ta’ din id-direttiva, tranżazzjoni taxxabbli hija t-trasferiment jew l-akkwist ta’ ishma b’mod oneruż, meta tranżazzjoni hija konkluża fi Stat Membru jew f’pajjiż terz minn resident ta’ Stat Membru. Kull trasferiment jew akkwist ta’ sigurtajiet jikkostitwixxi tranżazzjoni taxxabbli distinta.”
(6)  –	COM(87) 139 finali.
(7)  –	It-tieni premessa tad-Direttiva 69/335.
(8)  –	Il-ħames premessa.
(9)  –	Is-sitt premessa.
(10)  –	Is-seba’ premessa.
(11)  –	L-aħħar premessa.
(12)  –	C‑42/96, Ġabra p. I‑7089.
(13)  –	C‑236/97, Ġabra p. I‑8679.
(14)  –	Sentenza tat-30 ta’ Marzu 2006, Aro Tubi Trafilerie (C‑46/04, Ġabra p. I‑3009, punt 33 u l-ġurisprudenza ċċitata).
(15)  –	Ara, b’mod partikolari, is-sentenza tat-2 ta’ Diċembru 1997, Fantask et (C‑188/95, Ġabra p. I‑6783, punt 21).
(16)  –	Ara, b’mod partikolari, is-senetenza tal-15 ta’ Ġunju 2006, Badischer Winzerkeller (C‑264/04, Ġabra p. I‑5275, punt 31 u l-ġurisprudenza ċċitata). Ara wkoll, f’dan is-sens, is-sentenzi ċċitati Immobiliare SIF (punt 33), u Codan (punt 21 u l-ġurisprudenza ċċitata).
(17)  –	Ara, b’mod partiikolari, is-setneza ta’ l-24 ta’ Frar 2000, Il-Kummissjoni vs Franza (C‑434/97, Ġabra p. I‑1129, punt 21). Kif jispjega l-Professur Denys Simon, “il-proċess ta’ interpretazzjoni ‘effettiva’ huwa magħmul […] minn firxa ta’ metodi diversi li jvarjaw bejn is-sempliċi argument ab absurdo
u raġunament għal kollox teleoloġiku.” Mil-lat ta’ l-intesità ta’ l-effetti, wieħed jista’ għalhekk “jiddistingwi almenu tliet livelli ta’ interpretazzjoni effettiva, ikklassifikati bi gradi ta’effettività dejjem ikbar.” Fl-ewwel stadju, li għalih ser nillimita ruħi hawnhekk, “il-prinċipju ta’ effettività jidher bħala forma ta’ raġunament ab absurdo : sabiex nirrepetu l-espressjoni klassika ta’ din ir-regola, ‘kull interpetazzjoni li twassal għall-assurdità għandha tiġi miċħuda […] ma jista’ jingħata lil ebda att tifsira li m innha ssegwi assurdità’ [Vattel, E. Le droit des gens,
Paris, 1856, L. II, chap. XVII, paragrafu 282]. Fi kliem ieħor, jeħtieġ li l-att almenu jipproduċi effett”. Ara Voir Simon, D., L’interprétation judiciaire des traités d’organisations internationales – Morphologie des conventions et fonction juridictionnelle,
Pedone, Paris, 1981, p. 338 u 339.
(18)  –	Ara, wkoll, id-digriet tal-5 ta’ Frar 2004, Sonae Distribuição (C‑357/02, mhux ippubblikat fil-Ġabra, punt 23), u s-sentenza tas-7 ta’ Settembru 2006, Organon Portuguesa (C‑193/04, Ġabra p. I‑7271, punt 21).
(19)  –	Punt 21. Nosserva wkoll li, fil-punt 22, il-Qorti tal-Ġustizzja semmiet “id-deroga prevista fl-Artikolu 12(1)(a) tad-Direttiva”.
(20)  –	Punt 35. B’estensjoni ta’ dan ir-raġunament, ir-raġuni wara l-Artikolu 12(1) tad- Direttiva 69/335 qiegħda, b’mod iktar ġenerali, fl-idea li ġejja: “[l]-ammissjoni ta’ dawn it-taxxi u dazji, addizzjonali għat-taxxa kapitali, hija għaldaqstant spjegata mill-fatt li anki jekk ma jirrigwardax kontribuzzjoni ta’ kumpannija dawn id-dazji jew taxxi xorta japplikaw. Dawn id-dazji jew taxxi ma jolqtux biss il-kontribuzzjoni bħala tali iżda tranżazzjoni speċifika li tikkostitwixxi, f’din il-kawża, kontribuzzjoni, iżda tista’ teżisti indipendentement mill-kontribuzzjoni”. Ara l-artikolu ta’ Richard, D., “ Bilan de 25 ans d’harmonisation des impôts indirects frappant les rassemblements de capitaux”,
Cahiers de droit européen, n 1-2, 1996, p. 31 sa 72, p. 69. B’dan il-mod, l-Artikolu 12(1) tad-Direttiva 69/335 għandu l-għan li jħalli lill-Istati Membri li jżommu s-setgħa tagħhom ta’ taxxa fuq dawn it-tranżazzjonijiet, bħalma huma trasferimenti ta’ proprjetà, li jistgħu ma jkunux konnessi ma’ tranżazzjoni ta’ kontribuzzjoni.
(21)  –	Fuq din l-idea ta’ koeżistenza, ara wkoll il-punt 44 tal-Konklużjonijiet ta’ l-Avukat Ġenerali Alber, ippreżentati fis-17 ta’ Settembru 1998, fil-kawża Codan, iċċitata iktar ’il fuq.
(22)  –	Ara punt 6 ta’ dawn il-Konklużjonijiet.
(23)  –	Sentenza tal-15 ta’ Lulju 2004, Il-Kummissjoni vs Il-Belġju (C‑415/02, Ġabra p. I‑7215, punt 37).